
Περιφερειακή Διεύθυνση 
Πρωτοβάθμιας και Δευτεροβάθμιας Εκπαίδευσης 
Ιονίων Νήσων

Κέρκυρα, 12-03-2026

ΔΕΛΤΙΟ ΤΥΠΟΥ
Μεγάλη συμμετοχή στο Φεστιβάλ Υγείας «Τροφή για Δράση» για την πρόληψη της παιδικής παχυσαρκίας

Από την Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Ιονίων Νήσων εκδόθηκε το παρακάτω Δελτίο Τύπου:

Την Τρίτη 10 Μαρτίου 2026 υλοποιήθηκε στην Κέρκυρα το Φεστιβάλ Υγείας «Τροφή για Δράση», μια σημαντική δράση ενημέρωσης και ευαισθητοποίησης για την πρόληψη της παιδικής παχυσαρκίας με την ενεργή παρουσία μαθητών/τριων, εκπαιδευτικών, γονέων και φορέων της τοπικής κοινωνίας. Η δράση εντάσσεται στην Εθνική Δράση κατά της Παιδικής Παχυσαρκίας, η οποία υλοποιείται από το Υπουργείο Υγείας σε συνεργασία με τη UNICEF. Στοχεύοντας στην ενημέρωση και εκπαίδευση της σχολικής κοινότητας για την υιοθέτηση υγιεινών συνηθειών διατροφής και άσκησης. Οι δράσεις πραγματοποιήθηκαν υπό την αιγίδα του Τμήματος Ιατρικής του Πανεπιστημίου Ιωαννίνων, της Περιφερειακής Διεύθυνσης Εκπαίδευσης Ιονίων Νήσων, της Ιεράς Μητροπόλεως Κερκύρας, Παξών και Διαποντίων Νήσων, της Περιφέρειας Ιονίων Νήσων, του Δήμου Κεντρικής Κέρκυρας και Διαποντίων Νήσων, της Ιατροχειρουργικής Εταιρείας Κερκύρας, του Ελληνικού Ερυθρού Σταυρού -παράρτημα Κέρκυρας.

Το πρωινό μέρος της εκδήλωσης πραγματοποιήθηκε στο Ναυσιθόειο Γυμναστήριο Κέρκυρας, όπου μαθητές και μαθήτριες συμμετείχαν σε ένα πλούσιο πρόγραμμα διαδραστικών δραστηριοτήτων και αθλητικών σταθμών. Μέσα από βιωματικές δράσεις, οι μαθητές γνώρισαν διαφορετικά αθλήματα, όπως κωπηλασία, καλαθοσφαίριση, κρίκετ και στίβο, ενώ παράλληλα ενημερώθηκαν για τη σημασία της σωματικής δραστηριότητας στην καθημερινή ζωή. Ιδιαίτερη έμφαση δόθηκε στη σωστή διατροφή και την ενυδάτωση, με ειδικούς επιστήμονες να παρουσιάζουν βασικές αρχές της υγιεινής διατροφής, τη σημασία της κατανάλωσης νερού και τις σωστές επιλογές υγιεινών σνακ για τα παιδιά. Παράλληλα, οι μαθητές συμμετείχαν σε δραστηριότητες εικαστικής δημιουργίας με θέμα «Αθλητισμός και Υγεία», αποτυπώνοντας μέσα από την τέχνη τις εμπειρίες τους από το φεστιβάλ. Οι δράσεις υλοποιήθηκαν με τη συμβολή αθλητικών και εκπαιδευτικών φορέων της Κέρκυρας, προωθώντας την αξία της άσκησης, της συνεργασίας και του υγιεινού τρόπου ζωής.

Το απόγευμα της ίδιας ημέρας πραγματοποιήθηκε στο Πνευματικό Κέντρο της Ιεράς Μητρόπολης Κερκύρας, Παξών και Διαποντίων Νήσων ενημερωτική εκδήλωση για γονείς, εκπαιδευτικούς και πολίτες. Κατά τη διάρκεια της εκδήλωσης παρουσιάστηκαν εισηγήσεις από πανεπιστημιακούς και επιστήμονες υγείας σχετικά με:

· την πρόληψη της παιδικής παχυσαρκίας,
· τη σημασία της ισορροπημένης διατροφής,
· τον ρόλο της σωματικής δραστηριότητας στην υγεία των παιδιών, καθώς και τις αποτελεσματικές παρεμβάσεις που μπορούν να εφαρμοστούν στο σχολικό και οικογενειακό περιβάλλον.

Στο πλαίσιο της εκδήλωσης παρουσιάστηκαν επίσης οι Εργαλειοθήκες «Τροφή για Δράση», ένα ολοκληρωμένο εκπαιδευτικό υλικό που έχει αναπτυχθεί από το Χαροκόπειο Πανεπιστήμιο σε συνεργασία με τη UNICEF και απευθύνεται σε μαθητές, εκπαιδευτικούς και γονείς όλων των βαθμίδων εκπαίδευσης. Το υλικό αυτό προωθεί την υιοθέτηση καθημερινών υγιεινών συνηθειών, όπως η κατανάλωση πρωινού, η αύξηση της φυσικής δραστηριότητας, η μείωση του καθιστικού χρόνου και η υιοθέτηση ισορροπημένων διατροφικών επιλογών.

Η εκδήλωση πλαισιώθηκε μουσικά από το Σύνολο Σύγχρονης Μουσικής του Μουσικού Σχολείου Κέρκυρας, προσδίδοντας έναν ιδιαίτερο πολιτιστικό χαρακτήρα στη βραδιά.

Η συμμετοχή της εκπαιδευτικής και τοπικής κοινότητας ανέδειξε τη σημασία της συνεργασίας σχολείου, οικογένειας και επιστημονικών φορέων για την προαγωγή της υγείας των παιδιών και την πρόληψη της παιδικής παχυσαρκίας. Το Φεστιβάλ Υγείας «Τροφή για Δράση» αποτέλεσε μια σημαντική πρωτοβουλία που συνδύασε τη γνώση με τη δράση, στέλνοντας το μήνυμα ότι η υγιεινή διατροφή και η καθημερινή άσκηση αποτελούν βασικούς πυλώνες για την ανάπτυξη και την ευημερία των παιδιών.

